b'\n_START_ARTICLE_\nBeebiroosa\n_START_SECTION_\nVariatsioonid\n_START_PARAGRAPH_\nISCC-NBS-i s\xc3\xbcsteemi j\xc3\xa4rgi on beebiroosa (Baby pink) hele roosa, hele kuni keskmine kollakasroosa v\xc3\xb5i kahvatu lillakasroosa._NEWLINE_Beebiroosa toon puudub RAL Classic v\xc3\xa4rvitoonide hulgas, RAL Design Plus v\xc3\xa4rvikaardi j\xc3\xa4rgi on 010 70 35 Baby rosa soojatooniline, aga keskmise heledusega, mitte kahvaturoosa "algpunase" (Urrot) varjund._NEWLINE_Nimeline veebiv\xc3\xa4rv Baby pink (paralleelnimed Tea rose, Your pink) on hele ja soojatooniline.\n_START_SECTION_\nKasutamine\n_START_PARAGRAPH_\nL\xc3\xa4\xc3\xa4ne-Euroopa kultuuriruumis kasutatakse beebiroosat v\xc3\xa4rvi t\xc3\xbctarlapse s\xc3\xbcnni m\xc3\xa4rkimiseks ja v\xc3\xa4ikeste t\xc3\xbcdrukute riietuses just sama moodi nagu beebisinist kasutatakse v\xc3\xa4ikeste poiste puhul. Traditsioon pole v\xc3\xa4ga vana, enne 1940. aastaid oli v\xc3\xa4rvide jaotus t\xc3\xa4pselt vastupidine - sinisesse (nagu neitsi Maarja) riietati v\xc3\xa4ikesed t\xc3\xbcdrukud ja poiste jaoks oli ette n\xc3\xa4htud j\xc3\xb5ulisem v\xc3\xa4rvitoon punane v\xc3\xb5i \'v\xc3\xa4ike punane\' - roosa._NEWLINE_Pantone Inc. valis 2016. aasta v\xc3\xa4rvideks ajaloos esmakordselt kaks v\xc3\xa4rvi, \xc3\xb5rnsinise ja \xc3\xb5rnroosa (v\xc3\xa4rvin\xc3\xa4idise nimi oli Rose Quartz), mida nimetati ajakirjanduses ka beebisiniseks ja beebiroosaks, kommenteerides seda osutusega sook\xc3\xbcsimusele.\n_START_SECTION_\nEesti keeleruumis\n_START_PARAGRAPH_\n1995. aastal v\xc3\xa4rvis\xc3\xb5navara uurimise k\xc3\xa4igus tehtud nimetamiskatses (informant nimetab \xc3\xbche korraga nii palju v\xc3\xa4rvinimesid kui talle meenub) nimetati kokku 285 v\xc3\xa4rvinime, beebiroosa kuulus harvanimetatute hulka (4 informanti 80-st)._NEWLINE_Eesti keeles on v\xc3\xa4rvinimetust \'beebiroosa\' k\xc3\xb5ige sagedamini kasutatud tekstiilide, r\xc3\xb5ivaste, harrastustarvete ja kosmeetika v\xc3\xa4rvuse t\xc3\xa4histamiseks. Kunstikriitikas on osutatud v\xc3\xa4rvuse seosele kit\xc5\xa1ilikkusega.'